Papersnake/gushiwen huggingface dataset:
居云巢
沈辽（宋代）

我昔泛归艇，逍遥下湘川。愿言觌开士，为我断攀缘。

不识达摩老，谁将言句传。幽林得邂逅，故步空嚣然。

迩来齐山下，乃在青溪边。一径虽甚微，松竹上参天。

白云本无迹，作巢类乌鸢。上下绝人籁，由来在山颠。

朝炊一盂饭，夕寄一榻眠。委羸岂无事，亦爇炉中烟。

久已净诸业，自然忘盖缠。此身与此世，影响寄馀年。

时有佳客至，相与傲林泉。客去后孤坐，隐隐风中弦。
兵后见三江口木芙蓉盛开
戴表元（宋代）

江上秋花无数生，红红白白照江明。
当年茂苑看曾厌，今日荒江望急惊。
泣雨羁臣愁去阙。歌风艳女惜倾城。
萧条欲别那拼得，移向东篱配菊英。
目前无法意在目前
释守卓（宋代）

九转灵丹难却易，一锤便当易还难。相逢话尽壶中事，重把仙书子细看。
访踞湖山人仇君隐居
马云（宋代）

鸡犬眠云白日空，暮春花木满川红。茶瓯香沸松林火，药杵声清石涧风。

玉帛未闻招处士，神仙今喜识台翁。夕阳半局残棋在，醉倚岩边紫桂丛。
送王君章掾史侍司众丞督办河防竹木还京
成廷圭（元代）

方今禹稷际昌期，河水横流适在兹。十七万人重浚日，三千馀在再清时。

相君功德邱山重，天使声名草木知。为送大农王掾史，小儒歌诵入新诗。
广东转运张公挽辞二首
苏颂（宋代）

寄委频承宠，经营未尽才。
方从舆轿去，忽逐逝川回。
返葬京阡远，遗思粤俗哀。
人知有馀德，嗣子蹑兰台。
冬日斋中即事
陆游（宋代）

我老苦寂寥，谁与娱晨暮？
狸奴共茵席，鹿麑随杖屦。
岁薄食无余，恨使鸟雀去。
安得粟满囷，作粥馈行路！
讲诗彻章置酒崇政殿讲官两府宗室近臣皆预会
宋庠（宋代）

经艺尊诗学，书林眷讲臣。
礼将恩并渥，道与日俱新。
圣问临篇裕，王风即席淳。
妙谈开宝帙，高宴宠华绅。
朝笏仪庭鹭，宗藩瑞世麟。
天浆聊挹斗，帝曲豫回春。
惠洽需占象，欢留景驻轮。
诸儒稽古力，千载颂逢辰。
寄题喻叔奇国傅郎中园亭二十六咏海棠坞
杨万里（宋代）

细雨初怜湿翠裳，新晴特地试红妆。
无人会得东风意，春色都将付海棠。
比目
唐士耻（宋代）

夷吾深旨人须识，解使封山意不行。
当日鱼盐如靡密，已无林放小关情。
和林克全韵三首 其三
祁顺（明代）

霜风催急箧无衣，恋阙频瞻日月辉。同是别离君更切，登山临水送将归。
李景文移居
张弋（宋代）

能诗留幕府，借宅近南湖。
吏去少公事，客来多钓徒。
云为今夜雪，梅发去年株。
我亦同州住，相过路不迂。
芳溪閒步
杨公远（宋代）

竹杖芒鞋度断冈，崎岖小迳绕寒塘。
野梅照水初含白，山菊支霜未委黄。
对景每番成感慨，把杯几度放疎狂。
此生但只安吾分，无辱无荣寿且康。
秋晚弊庐小葺一室过冬欣然有作
陆游（宋代）

放翁毕竟合躬耕，剩喜东归乐太平。
碧瓦新霜寒尚薄，明窗嫩日雨初晴。
素琴寻得无弦曲，野饷烹成不糁羹。
更说市朝痴太绝，一湖秋水濯尘缨。
括苍山行
吕声之（宋代）

微风吹雨湿栏干，薄雾笼晴事浅寒。
一树红梅墙外发，谁家美丽倩人看。
卜算子 贺何若浮举曾孙
俞彦（明代）

壮岁子生孙，逾艾孙生子。正合官家极品封，四代都如此。

君到伏生年，又几云仍耳。六世金绯共一堂，妆点清朝史。
又谢送凤团及建茶 其二
韩驹（宋代）

山瓶惯识露芽香，细蒻匀排讶许方。犹喜晚涂官样在，密罗深碾看飞霜。
寄洪龟父戏效其体 其一
谢逸（宋代）

落落匡山老，晴江莹眉宇。问道崆峒墟，枯槎泛江浒。

归欤谢远游，曲肱卧环堵。磅礴万物表，动植见吞吐。

曜灵旋磨蚁，四气遽如许。咄咄千载事，俯仰变今古。

安得仙人杖，颓龄为君拄。
再次韵 其二
王灼（宋代）

筑坛拜将一军惊，初识淮阴胯下生。能读父书成底事，可怜世上逐虚名。
送韦赞善使岭南
刘长卿（唐代）

欲逐楼船将，方安卉服夷。炎洲经瘴远，春水上泷迟。

岁贡随重译，年芳遍四时。番禺静无事，空咏饮泉诗。
望江南·莫攀我
佚名（唐代）

莫攀我，攀我太心偏。我是曲江临池柳，者人折了那人攀，恩爱一时间。
春日仝游宗谦方行渐柯尧滕东山晚眺作
佘翔（明代）

春色在东山，登临紫翠间。孤城悬落日，双树隐禅关。

草自香台积，僧从下界还。欲除生灭念，惟与白云閒。
减字木兰花·忘机索妙
刘志渊（金朝）

忘机索妙。万法皆空心上了。无徼无边。一片清光万里天。明明净体。不放星尘蝇点翳。内外圆融。正住空空法界中。
和微之诗二十三首。和自劝二首
白居易（唐代）

稀稀疏疏绕篱竹，窄窄狭狭向阳屋。屋中有一曝背翁，

委置形骸如土木。日暮半炉麸炭火，夜深一醆纱笼烛。

不知有益及民无，二十年来食官禄。就暖移盘檐下食，

防寒拥被帷中宿。秋官月俸八九万，岂徒遣尔身温足。

勤操丹笔念黄沙，莫使饥寒囚滞狱。

急景凋年急于水，念此揽衣中夜起。门无宿客共谁言，

暖酒挑灯对妻子。身饮数杯妻一醆，馀酌分张与儿女。

微酣静坐未能眠，风霰萧萧打窗纸。自问有何才与术，

入为丞郎出刺史。争知寿命短复长，岂得营营心不止。

请看韦孔与钱崔，半月之间四人死。
菩萨蛮（雪楼赏牡丹席上用杨民瞻韵）
辛弃疾（宋代）

红牙签上群仙格。翠罗盖底倾城色。和雨泪阑干。沈香亭北看。

城风休放去。怕有流莺诉。试问赏花人。晓妆匀未匀。
雪行河北道中
黄本骐（清代）

铜铃冻咽走征赢，九郡齐州眼底过。大雪宵飞埋白屋，层冰晓踏渡黄河。

秋屯野聚饥寒少，古侠民留慷慨多。祇有健儿间不得，天风凌厉射鴚鹅。
双燕吟
黄复圭（元代）

双燕双双飞，更复双双栖。穿花探水双衔泥，檐前葺垒双哺儿。

探风一双至，秋风一双归。念尔双不得，故巢须独依。

莫学人妻，朝亡其夫暮嫁之。莫学人夫，暮亡其妻朝纳妃。
醉蓬莱
辛弃疾（宋代）

正梧阴碧转，扇浪凉生，渐回秋意。祥绕朱门，有崧灵钟瑞。笔走龙蛇，句雕风月，好客敦高谊。苏小琵琶，绿珠箫管，日添罗绮。

邃阁清班，贰车清政，奕叶蝉联，世间谁比。行侍甘泉，趁青春荣贵。尽卷虾须，满斟鹦鹉，向画堂沉醉。铜狄摩挲，蓬莱清浅，八千椿岁。
光相洞
刘弇（宋代）

仙客当年蜕尘土，洞天此地老烟霞。顷来鸡犬如无迹，里许山川别是家。

辽海不归千岁鹤，武陵频换一番花。可能匕上胡麻饭，变得劳生两鬓华。
寄题朱景元直节轩二首
杨万里（宋代）

见说幽居似渭川，一川修竹雪霜寒。
如何翦得苍苍玉，乞与诚斋作钓竿。
菩萨蛮（寿昌甫生朝）
韩淲（宋代）

今年是处梅花早。分明开到章泉好。兄弟寿杯同。暗香明月风。

风流文物旧。春意枝枝透。儿女失定飞轩。衣冠与世传。
寿枢使
刘克逊（宋代）

喧喧文价握灵蛇，凛凛词锋挺镆铘。出遇万年天子圣，生从七叶侍中家。

君臣相悦同鱼藻，兄弟连荣比棣华。岁岁重三前六日，寿觞何惜泛流霞。
戏答朝士
李都（唐代）

华缄千里到荆门，章草纵横任意论。应笑钟张虚用力，

却教羲献枉劳魂。惟堪爱惜为珍宝，不敢传留误子孙。

深荷故人相厚处，天行时气许教吞。
登垂虹亭二首 其一
周密（宋代）

水国生涯一钓轮，荻芽鲈鲙四时新。安知白首沧洲客，不是三高行辈人。
焦山同王柳村先生哲嗣小村作
定源（清代）

策杖登峰顶，天高秋气清。云山相别久，花鸟不知名。

木落江楼耸，潮来海月明。竹窗留客处，四壁响蛩声。
闻雁有怀苏内子及诸侍姬
梁可澜（明代）

淅淅寒风落叶稀，卧闻孤雁掩柴扉。声悲月下佳人瑟，泪湿天涯病客衣。

夜入芦花何处觅，秋传书草为谁飞。幽窗寂寞愁听汝，多少离情怨未归。
前题答董均可
缪公恩（清代）

小阁清幽绕芰荷，生香十里漾层波。雨侵石壁吟蛩少，风拂寒林野茧多。

断港残晖留几榻，平桥衰柳伴藤萝。长歌久出巴人下，一曲淇原隔大河。
郊庙歌辞。祭汾阴乐章。顺和（林钟宫）
韩思复（唐代）

大乐和畅，殷荐明神。一降通感，八变必臻。

有求斯应，无德不亲。降灵醉止，休征万人。
颂古二十四首 其十六
释胜（宋代）

一个铁额铜头，一人三头六臂。二俱借人鼻孔，却与洞山出气。
小立
王同祖（宋代）

小立危楼望眼遥，晚烟淡处见湖桥。
梅花落尽寒犹力，留得东风候柳条。
边上
释斯植（宋代）

边风斜日下长关，春到年年草自生。
万里战场兵甲静，近来应少北人行。
戏赠南安倅柳朝散
黄庭坚（宋代）

柳侯风味晚相见，衣袂颇薰荀令香。
桃李能言妙歌舞，樽前一曲断人肠。
洞庭归客有佳句，庾岭梅花如小棠。
乘兴高帆少相待，淮湖秋月要传觞。
夷山醉歌
汪元量（宋代）

呜呼再歌兮花满台，好月为我光徘徊。
人生在世不满百，纷华过眼皆成灰。
夷山青青汴水绿，西北高楼咽丝竹。
美人十指纤如玉，为我行觞歌一曲。
含宫嚼徵当窗牖，露脚斜飞湿杨柳。
就中有客话陈桥，如此山河落人手。
客且住，听我语，楚汉中分两丘土。
七雄争战总尘埃，三国莺花浩无主。
咸阳宫殿不复都，华清池沼温泉枯。
世间兴废奔如电，沧海桑田几回变。
人生得意且尽欢，何须苦苦为高官。
人生有命且行乐，何必区区叹牢落。
遮莫金章与玉珂，何如桐江披钓蓑。
遮莫貂蝉贵此身，何如柴桑漉酒巾。
君不见海上看羊手持节，饥来和雪和氈囓。
又不见饭颗山头人见嗤，愁吟痛饮真吾师。
美人美人劝我酒，有客有客听我歌。
须臾客醉美人睡，我亦不知天与地。
呜呼再歌兮无人听，月自落兮酒未醒。
任元受耿时举有和篇谨用韵写寄
阮阅（宋代）

射策明光最上游，干霄直气接云浮。
平生所闻任定祖，十年坚卧岩壑幽。
胸中经济几韬略，价高连城人不酬。
急流勇退莫予武，旁观谁为君王留。
归来万事了无愧，罪我知我惟春秋。
海沂之康谈笑事，分毫未展帷幄筹。
倒屣能延吾党士，此客标置高南州。
翰墨从容千万字，韵高不作河西讴。
各持吾素报吾主，为公不必须孙刘。
嗟我已衰人不数，去来乘雁双凫鸥。
窗前作小土山蓺兰及玉簪最后得香百合并种之戏作
陆游（宋代）

方兰移取遍中林，馀地何妨种玉簪。更乞两丛香百合，老翁七十尚童心。
豫章朱山李敬父早得悟于明德夫子之门今六十馀矣出游金陵却还旧隐阳羡芙蓉山山为庞公参禅处云
杨起元（明代）

圣代山林有此儒，不由文字契诗书。早参龙象向谁并，晚入芙蓉独自居。

慧眼双开金不着，刚肠一付铁难如。他年肯比庞居士，祇有榛阴八里馀。
寄赵菊东山长三首
熊禾（元代）

胡为此不采，却采泮水芹。
圣人望鲁念，彼黍车辚辚。
余泽孟孙氏，管商何足论。
新畲有陈根，犹是丰芑春。
七言 其一○五
吕岩（唐代）

不须两两与三三，秖在昆崙第一岩。逢润自然情易伏，遇炎常恐性难降。

有时直入三元户，无事还归九曲江。世上有人烧得住，寿齐天地更无双。
平山
韩淲（宋代）

章泉粥罢上松关，野径田塍直复弯。迫晚诗翁来款曲，同时坐客亦跻攀。

谁云身外无穷事，自是人间有许闲。梦兀箯舆忘远近，午风晴日已平山。
京华病中
王琮（宋代）

自移药鼎在床头，桂玉令人分外愁。
因病始知归计好，虽贫不向俗不谋。
僧曾带雨来看脉，仆为伤风懒上楼。
赖有壁间新买画，寒灯相对两山秋。
过谢家埠
钟允谦（明代）

昔年从宦此维舟，回首重来廿六秋。童稚光阴浑梦寐，壮强功业愧弓裘。

山川不改千春色，世事真如拍浪沤。悟到超然应自得，小舟端坐看江流。
留侯
卫宗武（宋代）

狙击岂良图，命几危博浪。
既受黄石书，颠秦而蹶项。
报韩志已酬，兴汉车仍赞。
历陈借箸计，潜消刻印患。
定封谋遂寝，立嫡计莫尚。
转危以为安，其易犹反掌。
万钟谁不怀，裂土人所望。
何勃身亦系，韩彭国随丧。
驾言仙与游，高风巢许上。
正月廿四日会佩之于牛屯山庄次韵
谢迁（明代）

粗粝盘餐愧客筵，熹微晴日蚤春天。画屏影落前岩树，玉佩声春别涧泉。

云载鹤还添暮景，雨催蛙动报丰年。杖藜无惜频来往，老去溪山转觉便。
向恬庵携酒西山是日适热发不得痛饮赋此答谢
陈恭尹（清代）

谁走银鞍挈玉壶，西山亭沼对城隅。人言梁国佳公子，仆是高阳旧酒徒。

鱼戏新荷筒尚卷，月疏杨柳叶全枯。时来望雨忧如渴，清句居然起病夫。
诗品二十四则·沉着
司空图（唐代）

绿杉野屋，落日气清。
脱巾独步，时闻鸟声。
鸿雁不来，之子远行。
时思不远，若为平生。
海风碧云，夜渚月明。
如有佳语，大河前横。
送赵兴化
林希逸（宋代）

壶山虽好俗难平，新下车来有异声。得乳雏均心恻怛，害群羊去听神明。

永丰陂上碑遗爱，德礼堂中实称名。执别溪干情可耐，公家资相老门生。
柳梢青·数声鶗鴂
蔡伸（宋代）

数声鶗鴂。可怜又是，春归时节。满院东风，海棠铺绣，梨花飘雪。
丁香露泣残枝，算未比、愁肠寸结。自是休文，多情多感，不干风月。
蕙窗见招病以诗谢
胡敬（清代）

膻芗屏置已兼旬，病不能同酒一巡。郭北箪瓢新乐事，城南韦一旧游身。

跛还增媚吾邱衍，伤竟成忧乐正春。欲领瞎堂师棒喝，怕风愁雪又因循。
夜思
蒋浩（清代）

醉起惜凉月，散发临清风。虚籁息深竹，明河在高桐。

夜静转清旷，秋意南飞鸿。美人隔千里，幽梦托芙蓉。
上谷歌八首上楚中丞 其八
尹耕（明代）

戍楼霜重角声残，策马朝登十八盘。紫气正当天北极，彩云时八汉长安。

誓将锁钥标铜柱，应有麒麟画铁冠。况是六飞巡幸地，至今溪谷尚鸣銮。
感花
吴芾（宋代）

一雨绵绵不暂停，天公于此底无情。
不应直待花飘尽，始放阳和作好晴。
澹庵坐上观显上人分茶
杨万里（宋代）

分茶何似煎茶好，煎茶不似分茶巧。
蒸水老禅弄泉手，隆兴元茶新玉爪。
二者相遭兔瓯面，怪怪奇奇真善幻。
纷如擘絮行太空，影落寒江能万变。
银瓶首下仍尻高，注汤作字势嫖姚。
不须更师屋漏法，只问此瓶当响答。
紫微仙人乌角巾，唤我起看清风生。
京尘满袖思一洗，病眼生花得再明。
叹鼎难调要公理，策动茗碗非公事。
不如回施与寒儒，归续茶经傅衲子。
水调歌头 排遍第五
曾布（宋代）

凤凰钗、宝玉凋零。惨然怅，娇魂怨，饮泣吞声。还被凌波呼唤，相怨金谷同游，想见逢迎处，揶揄羞面，妆脸泪盈盈。

醉眠人、醒来晨起，血凝螓首，但惊喧，白邻里、骇我卒难明。

思败幽囚推究，覆盆无计哀鸣。丹笔终诬服，圜门驱拥，衔冤垂首欲临刑。
寒碧亭
何耕（宋代）

凭栏日日俯清湍，洗竹年年斩恶竿。
十顷玻璃秋色静，一林竿籁晓声寒。
凉风有意生天末，明月无边照水端。
谁谓过清难久处，愚溪元自不相安。
寄窦泽处士二首
罗隐（唐代）

兰亭醉客旧知闻，欲问平安隔海云。

不是金陵钱太尉，世间谁肯更容身。

鳌背楼台拂白榆，此中槎客亦踟踌。

牢山道士无仙骨，却向人间作酒徒。
古谓不如意事十常八九虽出于好功名者之言闲
陆游（宋代）

归志初谐老遽催，良辰常与病俱来。
酒虽已熟恨无菊，雪苦不俱空见梅。
朋旧乖离心每折，山川悠邈首频回。
人生败意无穷达，莫厌相逢笑口开。
小岷山歌
郑善夫（明代）

君不闻小岷之山连胃娄，雄视西川十二州。青天万古走蜒蜿，西回嶂转无时休。

剑门峨眉名失势，白帝鸟鼠俯之如浮沤。上有许由瓢，世人不得用，直挂月户三千秋。

蒙泉泻天奔龙湫，巴溪湲湲学字流。淜腾入汶江，万里沧溟收。

山中老桂色不滓，芝草琅玕烂成绮。洞口长回声利车，盘石但坐烟霞侣。

宋有苏长公，隋有刘仙子。探芝斲桂树，长镵乱云里。

小岷山，巉嶒不可攀。刘苏以后人迹复不到，乃有曾东石，架屋读易于其间。

平生负此沧海志，少年访道青城山。上飧青城绝璧之流霞，下弄岷峨阴壑之潺湲。

黄熊苍兕不敢迫，猿狖叫啸情自欢。空谷无人行，兰草复翻翻。

朅来游人世，十载愁朱颜。吁嗟乎青山信美，蒙泉亦可以洗君耳。

君胡为乎城市，许由之瓢欲何俟。终南有捷径，北山有俗轨。

玄猿独鹤煖眼冷眼遥看尔，红尘白马有何益。柴桑不负陶彭泽，归来乎曾东石。
论诗绝句三十首 其十四
赵清瑞（清代）

鄙哉王次回，强颜冒温李。艳词有寄托，岂类负涂豕。
将别纯甫四十字奉呈
强至（宋代）

我马将北驰，子车亦南挽。
车马无留行，相去即相远。
风林秋声乾，落日孤峰晚。
后会未可知，莫使别觞浅。
别春
姚合（唐代）

留春不得被春欺，春若无情遣泥谁。寂寞自疑生冷病，

凄凉还似别亲知。随风未辨归何处，浇酒唯求住少时。

一去近当三百日，从朝至夜是相思。
潇湘八景图 其三 山市晴岚
叶茵（宋代）

岩麓新霁浮紫烟，几家鸡犬喧一廛。憧憧人得蝇头利，不了青帘酤酒钱。

松阴散乱日易暝，风光渐入牛羊径。赪肩赤脚分途归，野唱樵歌动幽听。
题明福法堂壁
云章真人（元代）

一望罗浮耸万山，画图曾进悦天颜。金炉飞篆乘鸾去，玉笈翻经引鹤还。

棋洞落花春寂寂，药槽流水夜潺潺。人来共道修仙易，谁肯安心学坐圜。
生查子
朱雍（宋代）

帘栊月上时，寂寞东风里。又是立黄昏，梅影临窗绮。

玉梅清夜寒，梦断还无寐。晓角一声残，吹彻人千里。
次韵斯远去秋八月十三日午睡既醒登山远望见
赵蕃（宋代）

驱去复来仍此都，岂惟人诮鬼揶揄。
顾防未免罹矰缴，却使高人赋雁奴。
南归醉题家圃二首
邓肃（宋代）

填海我如精卫，当车人笑螳螂。
六合群黎有补，一身万段何妨。
湖山春意图
陈政（唐代）

我忆年才十五六，寻春几涉罗浮麓。艳杏夭桃簇晓红，金芝瑶草和烟绿。

有时直上朱明巅，目穷溟渤隘八埏。閒呼羽客酌云液，兴来落笔诗千篇。

偶然名入丹桂籍，西风吹上珠江船。便从岭海访吴楚，遍览衡岱穷幽燕。

鹓班簉羽凡几载，宦途又向西南改。山云溪月想当年，彷佛图中见精采。

芙蓉削出天外峰，渔舟帖帖湖涵空。芳松新柳各生态，依然桃杏争春红。

三茅此去谅不远，精脉应与罗浮通。是谁卜筑青岩下，尚书犹子今曹公。

曹公平昔最知已，十载京华多气义。外台邂逅又同官，聚首论心欲忘寐。

与君同是倦游人，千里家山入梦频。安得王维辋川笔，为我添入罗浮春。
古柏二首
李石（宋代）

骄荣落尽雪霜浮，偃蹇空贻社栎羞。
濡染东家虽借润，风烟西爽亦宜秋。
皮灾已觉神明露，心在犹怀剪伐忧。
铁鏁何当绊龙脚，夜深雷风卷潭湫。
偈颂一百二十三首
释崇岳（宋代）

今朝结制，丛林体例。
长期短期，似兀如痴。
离四句，绝百非，
大家相聚吃茎虀。
萤
舒岳祥（宋代）

老来不用映书帷，草上流光数点微。
却忆江村无月夜，篮舆一路照人归。
再次韵赠俞德瑞
陈造（宋代）

襟袂犹缁客路尘，攀追强踏帝城春。
落身穷僻才全璧，敌已游从半佩银。
枉却近臣开荐口，颇尝内地著痴人。
君看捉笔青灯夜，得句欢呼聒四邻。
周洪道招食江西笋归为绝句
陆游（宋代）

色如玉版猫头笋，味抵驼峰牛尾狸。归向妻孥誇至夕，书生寒乞定难医。
某以端居多暇怀洛成诗伏蒙运使兵部俯垂属和拙诗伸谢
文彦博（宋代）

倦翼念归林，幽怀动越吟。更回溪叟信，深契野云心。

巴里传高唱，英韶继善音。便须传洛社，纸价重千金。
赠张直言南归
乃贤（元代）

天子开明堂，股肱任夔禼。四方多章奏，俯伏陈陛阙。

臣闻黄河多，汹汹怒冲齧。钜野及青徐，千里尽鱼鳖。

载忧山东盗，冯陵据巢穴。腰弓入城市，白昼肆攘敚。

岭南失控御，猺犷恣猖獗。运饟山溪阻，野战瘴云热。

爨僰寇云南，兵祸久联结。谁怜郦生辨，竟堕韩侯谲。

边将多贪残，驼羊尽膏血。南兵久孱懦，海上纵狂孽。

租庸弊吴楚，鹾征困闽浙。文牍日冗繁，民力愈疲竭。

诏下阊阖门，求言补遗缺。张君素忠愤，意气古豪杰。

裹粮涉江淮，徒步犯霜雪。伏谒中书堂，扬眉吐奇说。

愚策十有六，历历甚详切。倘蒙录一二，亦足解钳掣。

鲰生匪狂谬，阁下幸裁决。丞相属春官，分曹校优劣。

翩然不俟报，长揖与予别。言归南山庐，白云可怡悦。

长溪钓鲂鱮，春山采薇蕨。饭疏饮清泉，终焉养高洁。

贱子托深谊，持觞候车辙。既摅平生蕴，尚复鉴前哲。

刘蕡竟下第，贾谊空呜咽。读君囊中书，扪君口中舌。

歌君《白马篇》，赠君苍玉玦。相期烂柯山，笑濯澄潭月。
黎惟敬秘书新辟东林社与诸客同过
区大相（明代）

郭内名山似竺乾，苍松白石傍清泉。林间片地皆成宝，花里诸峰并是莲。

钟梵远分城北寺，袈裟初悟海南禅。何人解注逍遥论，此地招携十八贤。
金缕曲 寄外三叠前韵
屈蕙纕（清代）

送别仍南浦。黯消魂、春波渺渺，飞花无数。绿遍天涯芳草色，迷却来时旧路。

空凝睇、关河修阻。云水千重山万叠。便模糊、梦影寻还误。

情脉脉，敢轻诉。

药阑红瘦春光暮。倚东风、玉杯谁赏，绮琴谁抚。闲煞窗前青玉案，静掩碧纱如雾。

重爇取、博山炉火。密绪缠绵缄尺楮。押银泥、小印重重护。

拈旧韵，写幽愫。
慈云避暑
戴复古（宋代）

相邀避暑到慈云，细听诸君讲见闻。
六月美宣歌北伐，五弦思舜奏南薰。
不忧冷澹无欢伯，自致清凉有此君。
想像当时河朔饮，樽前不用着红裙。
对梅有作六首
赵蕃（宋代）

四十飞腾暮景斜，更云学易数年加。
勿谓衰催便欺我，尚能高兴属梅花。
次前韵再寄二首
陈著（宋代）

昨日寄君诗，诗说心契深。
君诗今日来，深于我诗心。
期君松不老，我得如蔓草。
相依无弃憎，分我风月饱。
成名后将归茅山酬群公见送
顾非熊（唐代）

此名谁不得，人贺至公难。素业承家了，离筵去国欢。

暮天行雁断，晓渡落潮寒。旧隐茅峰下，松根石上盘。
孤山
释元肇（宋代）

老柏槎牙自古今，两翁陈迹石泉深。孤山风物皆迁变，只有梅花独姓林。
谒乌龙庙
陈允平（宋代）

断碑犹纪唐时事，山气阴沉暗绿苔。
松木已逾千岁寿，香烟知绿几炉灰。
廊深无月鬼神过，殿古有云风雨来。
曲曲几溪春水落，子陵滩下复东回。
同橘叟江亭看雪兼柬陶庵默园
沈瑜庆（清代）

西山寒色侵窗棂，觑眼浩浩重关扃。并载耸肩冲冻出，尖叉冷峭谁当听。

旧题年月暗尘壁，劫后好事如晨星。昨者旌旆照原隰，珠襦玉匣藏神灵。

彤帷雨泪洒阳燠，光景似塞衔悲人。痛定伛偻拨灰话，过市对酌倾空瓶。

二客后至赴盛集，遥想宣劝杯无停。禁体号令严白战，主人拥被君当醒。

当时入地报分寸，关心丰歉烦明廷。梦寐恍惚那忍说，瑞应屏绝还讲经。

高寒天上试回望，玉戏切莫忘江亭。侔色揣称隔梅讯，故乡花事谈伶俜。
九日仝陈别驾登白鹤峰
佘翔（明代）

素节登高处，相看岂故乡。乾坤同逆旅，岁月又重阳。

睥睨孤城暮，潺湲二水长。归心浑欲折，篱畔菊初黄。
子瞻在惠州以十月初吉作重九和渊明已酉九月
舒岳祥（宋代）

去年十月吉，四山戎马交。
携家走万壑，惟恐草莽凋。
今走复此走，回睇龙舒高。
青黄杂远树，丹碧暧微霄。
黄华一斗酒，慰此两足劳。
念兹一釜内，触之成烂焦。
我穷天所怜，怀水解郁陶。
冥心听回斡，聊以永今朝。
次陆太宰全卿题戴文进画卷七首 其二 卧听松泉
王世贞（明代）

谡谡松际风，泠泠涧底泉。宫商偶时合，来搅幽人眠。

恍然梦中境，洞庭奏钧天。
溪村
朱继芳（宋代）

榉柳正当官道，渔舟偏系柴门。
今年春水深浅，看取层层岸痕。
秋中九日登南楼
王恭（明代）

海上登临望，荒城水乱流。天边孤嶂雨，烟外几家秋。

近郭寒砧响，长沙落雁愁。乡心正无那，回首仲宣楼。
宫词一百首
岳珂（宋代）

午夜红光照禁中，贡金铸鼎效神工。
君臣称瑞频腾奏，又见祥云鹤舞空。
不饮赠官妓
杜牧（唐代）

芳草正得意，汀洲日欲西。无端千树柳，更拂一条溪。

几朵梅堪折，何人手好携。谁怜佳丽地，春恨却凄凄。
送周明叔从陈运使东归得能字
项安世（宋代）

无分向师友，有谁知我能。只看他日说，谩道此时曾。

酒莫从人强，身须更上层。明朝双鬓发，那更绿鬅鬙。
寄沈鼎臣二首 其一
彭罙（元代）

中庭好花树，欲发迟良时。春风一嘘拂，粲粲已盈枝。

青实未堪摘，苦心良自知。朝荣暮憔悴，物理固其宜。

愿将合欢草，持以遗所思。
山中叙志
王绩（唐代）

物外知何事，山中无所有。
风鸣静夜琴，月照芳春酒。
直置百年静，谁论千载后。
张奉娉贤妻，老莱藉嘉偶。
孟光傥未嫁，梁鸿正须妇。
雁湖（在观猎山之巅，群雁所栖集也）
王翰（唐代）

雁去湖空野水深，秋风吹客上遥岑。
丹枫尽逐孤臣泪，黄菊空怜处士心。
雨后诸峰浮夕霭，霜前一叶送寒阴。
停车欲问当年事，尺素何由到上林。
舟中晚望二首
杨万里（宋代）

河岸前头松树林，树林尽处见行人。
行人又被山遮断，风颭酒家青布巾。
某平湖诗应索
徐渭（明代）

有客携我青丝壶，半侧儒冠说宦途。泗上风云犹圣祖，江南桑柘数平湖。

歌讴一国谁能借，美剌邻疆亦岂徒。两点传星明出宰，君王连夜梦双凫。
道山梅开最迟作四绝句 其三
项安世（宋代）

一年人事几推移，只倚梅花似旧时。起懒妆迟花亦老，却教青鬓不成丝。
观刈麦
康海（明代）

我从华山归，刈麦已大半。自长安迤东，实美如火炭。

繄我返耕来，此麦才再见。接岁禾不登，宝玉咸所贱。

周人重农食，特分田畯职。公私积蓄繁，讵有旱乾棘。

春首饿莩多，朝廷甚忧恤。今日得佳物，守护须谨饬。

黄金殪米下，其语殊谠直。作诗告有位，国宝在稼穑。
绝句六十四首
张伯端（宋代）

日居离位翻为女，坎配蟾宫却是男。
不会个中颠倒意，休将管见事高谈。
洪谷子楚山秋晚
吴镇（元代）

洪谷仙去五百年，丹青流落何翛然。九疑之山何突兀，乱云惨翛秋风前。

寻幽忽有蓬莱仙，歌声隐约清溪边。萧萧木叶下无际，不见归来张季船。

前村后村高复下，远渚近渚断又连。夕照迟迟俯西川，树底人家起碧烟。

卷中妙境无穷已，挥毫聊尔纪新篇。
洞霄宫
释元肇（宋代）

夹道列苍官，回回水屈盘。一峰天柱杪，九锁洞云寒。

涧草受春绿，山茶落晓丹。霜髯雪眉叟，倚杖听惊湍。
句
钱惟演（宋代）

鱼尾故宫迷草树，龙鳞平隰自风烟。
钱武肃王像为王裔孙若浩题
冯桂芬（清代）

唐宋之间五十祀，六姓一十四天子。一镇东南屹然峙，乃与五代相终始。

夹马营，真人生。华山隐者堕驴笑，天下从今始太平。

翩然卷甲输归诚，铁券金瓯垂令名。天意亡唐不可挽，固知神器难力征。

又况东南地势难与西北争，后来南渡嗟何成。谋国岂合学孤注，竖儒乃议勤王兵。

君王智略济神武，与民休息成乐土。莽莽中原纷弈棋，烽火漫天震鼙鼓。

六桥风月圣湖烟，百万生灵独安堵。怜才一事更可人，足使孤寒皆气吐。

司勋毷氉一青衫，文绮蒲轮来幕府。钱塘祠宇肃清高，灵气英风照千古。

时清将种更儒巾，子孙世列清华谱。兰芽瑜珥何联翩，灵运诗篇先述祖。

即今遗像俨须眉，纸上飒爽来英姿。锦裘骏马好结束，想见江东转战时。
安公子（和次膺叔）
晁补之（宋代）

少日狂游好。阆苑花间同低帽。不恨千金轻散尽，恨花残莺老。命小辔、翩翩随处金尊倒。从市人、拍手拦街笑。镇琼楼归卧，丽日三竿未觉。

迷路桃源了。乱山沈水何由到。拨断朱弦成底事，痛知音人悄。似近日、曾教青鸟传佳耗。学凤箫、拟入烟萝道。问刘郎何计，解使红颜却少。
应吴伯秀县尉教鄞学求诗
陈著（宋代）

四明万丈崖，佳气蒸氤氲。
融结固有在，特起谁如君。
丹霄舞飞霞，青春蔼奇芬。
目下开五色，剩把天香分。
飘飖忽自得，盘薄蓬海滨。
无复出岫想，傲睨黄埃尘。
秋台挟明月，驱驰不东鄞。
谈言邑庠旧，教事非易新。
诗书堕寂寞，衿佩苟朝曛。
欲借肤寸阴，化为无边春。
胡为乎水雷，珍重经纶屯。
何当自山川，流动志气神。
扇之月旦评，推以天风轮。
终然难卷藏，快睹本色真。
词章要织组，手有锦绣纹。
道义在培植，身为枝叶根。
须知大造化，不问官卑尊。
因思杜先生，如古王河分。
宙宇非不宽，乡里乃急亲。
贤躅渐寥邈，凛凛哉斯文。
吁嗟篇
曹植（两汉）

吁嗟此转蓬，居世何独然。
长去本根逝，夙夜无休闲。
东西经七本，南北越九阡。
卒遇回风起，吹我入云间。
自谓终天路，忽然下沉渊。
惊飙接我出，故归彼中田。
当南而更北，谓东而反西。
宕宕当何依，忽亡而复存。
飘飖周八泽，连翩历五山。(飘飖 一作：飘飘)
流转无恒处，谁知吾苦艰。
愿为中林草，秋随野火燔。
糜灭岂不痛，愿与株荄连。(株荄 一作：根荄)
浣溪沙（排闷）
洪皓（宋代）

丧乱佳辰不易攀。四逢寒食尽投闲。踏青无处想家山。

麟殿阻趋陪内宴，蓂堂遥忆侍慈颜。感时双泪滴潺潺。
感兴三首 其一
石宝（明代）

世路险且迫，冰雪滞行轮。岁暮安适归，西方有佳人。

采薇食芝实，圣主不得臣。誓欲往求之，为叙累世亲。

凄风吹我衣，龙剑欲张鳞。豺虎鸣道旁，君子有未仁。

怅望不可见，嘅叹而伤神。
钓鱼矶
倪德元（宋代）

□□□□□□□，□□□□□□□。以文会友真足乐，宽我老□百岁忧。

盍簪况乃□□席，□□□□注黄流。□□□□击鼍鼓，满酌玉斝罗珍羞。

溪回断岸颠崖出，千仞插天如立壁。信知神禹疏凿功，悬溜黯然长湛碧。

波光照影肝胆寒，岚气逼人毛发立。第恐喧呼鸟雀惊，□□□行随湍急。

□□□□□桃花，徘徊一望朝霞赤。疑有秦人住洞天，□来舣舟携酒入。

花洞□□□落红，□铺万里□□□。家童采山□殽蔌，稚子属文资戏剧。

须臾岭头新月上，归棹将诗写岩石。春光都来无百日，忧愁风雨十居七。

古今会合不易得，邂逅□今□成昔。郭君退翁世□贤，我欲从之终吾年。

年年与君来载酒，此乐人间岂常有。
闻开江相国宋下世二首
杜牧（唐代）

权门阴进夺移才，驿骑如星堕峡来。
晁氏有恩忠作祸，贾生无罪直为灾。
贞魂误向崇山没，冤气疑从湘水回。
毕竟成功何处是，五湖云月一帆开。
月落清湘棹不喧，玉杯瑶瑟奠蘋蘩。
谁令力制乘轩鹤，自取机沉在槛猿。
位极乾坤三事贵，谤兴华夏一夫冤。
宵衣旰食明天子，日伏青蒲不为言。
(此诗一说作者为：许浑)
张旧蚊帱
元稹（唐代）

逾年间生死，千里旷南北。家居无见期，况乃异乡国。

破尽裁缝衣，忘收遗翰墨。独有缬纱帱，凭人远携得。

施张合欢榻，展卷双鸳翼。已矣长空虚，依然旧颜色。

裴回将就寝，徙倚情何极。昔透香田田，今无魂恻恻。

隙穿斜月照，灯背空床黑。达理强开怀，梦啼还过臆。

平生贫寡欢，夭枉劳苦忆。我亦距几时，胡为自摧逼。

烛蛾焰中舞，茧蚕丛上织。燋烂各自求，他人顾何力。

多离因苟合，恶影当务息。往事勿复言，将来幸前识。
愁春未醒 寄寿王闺媛玉映
董元恺（清代）

山阴钟秀，玉润冰清。想吟红留箧，廿年坛坫女长城。

几首新诗，两字浮名误半生。如今长愿，书开万卷，花祝千龄。

昔年楼上，满湖春水，依旧盈盈。忽惊心、雨丝风絮，此恨曾经。

堆案楞伽，消尽徐娘老去情。遥怜一样青衫，憔悴红粉飘零。
赠郭给事 其一
韩日缵（明代）

何事催征骑，春风遽拂衣。碧梧辞夕省，白简抗天威。

恋阙心仍在，抽簪顾不违。岭云纷冉冉，应待逐臣归。
病起
白居易（唐代）

病不出门无限时，今朝强出与谁期。

经年不上江楼醉，劳动春风飏酒旗。
题刘道子画果 其一 佛手柑
徐熥（明代）

五指低垂缀一柯，名园佳果似兜罗。生来自有黄金相，欲向阿难顶上摩。
九日越台
李群玉（唐代）

旭日高山上，秋天大海隅。黄花罗粔籹，绛实簇茱萸。

病久欢情薄，乡遥客思孤。无心同落帽，天际望归途。
送张师浩还梁溪忆四弟
华宗韡（明代）

故人归兴促行程，蘋末风生动客情。今夜梁溪逢舍弟，相思相望月同明。
證道歌 其二六三
释印肃（宋代）

象驾峥嵘谩进途，气冲牛斗耀昏衢。日月失光谁敢顾，万邪冰烁绝名模。
永康道中
戴栩（宋代）

油笠芒鞋筇一枝，晚秋天气半春时。
雨多樵径行人少，山崦青红叫画眉。
奉酬李舍人秋日寓直见寄
张南史（唐代）

秋日金华直，遥知玉佩清。九重门更肃，五色诏初成。

槐落宫中影，鸿高苑外声。翻从魏阙下，江海寄幽情。
崔申之以诗为别苏明父郭逢叔各有和章谨复用
葛立方（宋代）

露章沥血上彤墀，蝼蚁虽微愿弗违。
韫迹正惭高士传，离群却恐小人归。
身同玄豹雾中隐，目送孤鸿天际飞。
丹灶素书今好在，临风忆子话精微。
友人分惠秋海棠一本烂漫槛中自缀小词命双鬟霓裳歌以送酒醉中赋赠并命玉素和之
胡应麟（明代）

小径移红药，闲亭闭绿萝。神飞天姥梦，兴逐雪儿歌。

冶色矜眉黛，流光惜鬓皤。不须赓子夜，风露帝城多。
奉陪赵颜术登叠嶂还饮陵峰梅竹间
李弥逊（宋代）

春晓飞花一尺围，旋看风力悄琼瑰。
广寒宫殿千门启，群玉峰峦四面开。
直节自强深笑竹，清姿堪并绝知梅。
史君賸有延枝意，收拾寒光上酒杯。
送人游洞庭
王隼（清代）

携琴欲共楚人游，因忆前年过岳州。野渡载僧冲雪下，落枫随雁破星流。

天连浪影围渔火，月逐潮声上酒楼。休更临风歌帝子，一听瑶瑟满湖秋。
漳州新城秋宴
陈元光（唐代）

地险行台壮，天清景幕新。鸿飞青嶂杳，鹭点碧波真。

风肃天如青，霜高月散银。婵娟争泼眼，廉洁正成邻。

东涌沧溟玉，西呈翠巘珍。画船拖素练，朱榭映红云。

琥珀杯方酌，鲛绡席未尘。秦箫吹引凤，邹律奏生春。

缥{糹耳少}纤歌遏，婆娑妙舞神。会知冥漠处，百怪恼精魂。
刺贾秋壑诗
咸淳士人（宋代）

深院无人草已荒，漆屏金字尚煇煌。
只知事去身宜去，岂料人亡国亦亡。
理考发身端自有，郑人应梦果何祥。
卧龙不肯留渠住，空使晴光满画墙。
事到穷时计亦穷，行此难倚鄂州功。
木棉庵上千年恨，秋壑堂中一梦空。
石砌苔稠猿步月，松庭叶落鸟呼风。
客来未用多惆怅，试向吴山望故宫。
梅花杂咏二十首仿渔洋秦淮杂诗体为章黻云
曹家达（清代）

曾是松林暮憩时，淡妆素服最相宜。野烟疏月不成片，翠羽无端飞上枝。
衢州试院次韵盛当时官长宠示二绝句 其一
廖刚（宋代）

洗眼贪看幼妇词，玉人空遣暗相思。凭谁为报归期近，趁得桃花烂熳时。
禅人并化主写真求赞
释正觉（宋代）

青天无涯，白云不羁。
流水抱山转，征人踏月归。
应以比丘得度者，个般形像对来机。
满庭芳（咏茶）
陈师道（宋代）

闽岭先春，琅函联璧，帝所分落人间。绮窗纤手，一缕破双团。云里游龙舞凤，香雾起、飞月轮边。华堂静，松风竹雪，金鼎沸湲潺。

门阑。车马动，扶黄籍白，小袖高鬟。渐胸里轮囷，肺腑生寒。唤起谪仙醉倒，翻湖海、倾泻涛澜。笙歌散，风帘月幕，禅榻鬓丝斑。
仙人掌
柯廷第（清代）

恰如承露汉金茎，一树翘然数片横。赋性雅宜辞艳冶，托根原片寄蓬瀛。

朝飞细雨擎珠润，夜破微云捧月明。几许芳菲羞并列，且将劲质贯时荣。
春光好 代姊别妹
商景兰（清代）

枫树冷，菊花黄。伴行妆。画舫归途十里塘。为谁忙。

烟水萍丝荇菜，沙汀鸂鶒鸳鸯。多少离情此际有，待佳章。
谢程钜夫学士
吴仲轩（宋代）

抱疾经年久，何期徵诏临。
芸窗书已蠹，竹径叶尤深。
空返皇华使，难忘鸥鸟心。
怀君虽感激，衰鬓不胜簪。
赋得万绿枝头红一点
徐渭（明代）

名园树树老啼莺，叶底孤花巧弄春。巳𢬵浓阴浑覆鸟，独留残艳尚撩人。

青楼百座迎桃叶，翠袖倾宫捧太真。记得陇西长吉语，斗筲如海为朱唇。
牡丹三首 其三
刘敞（宋代）

密密芳华乱夕晖，碧油幕下觉春迟。何时谢绝人间事，看尽东风烂漫时。
次韵宋永兄春日放言寄秉彝广文兄
黄公度（宋代）

君不见边孝先，才得午枕一觉眠。
便遭弟子嘲便便。又不见马季长，
横经高堂坐绛帐，背后女乐盈妖妍。
青春一去少者老，白发不分愚与贤。
试看刻苦要称天下士，何如落魄且作地行仙。
东风来习习，新月照娟娟。
若逢花解语，须用酒为年。
弼窃览长篇断章有十二人中第二人之句又赋一绝上呈
富弼（宋代）

顾我年龄虽第一，在公勋德自无双。不推行业终难敌，富贵康宁亦可降。
珊瑚枝枝撑著月
释守卓（宋代）

仙重三千不可图，从教千古强名模。长因塞北烟尘息，记得江南啼鹧鸪。
陪王都督登楼诗
宋之问（唐代）

晦日登楼望，江山一半天。
书怀
司空图（唐代）

病来犹强引雏行，力上东原欲试耕。几处马嘶春麦长，

一川人喜雪峰晴。闲知有味心难肯，道贵谋安迹易平。

陶令若能兼不饮，无弦琴亦是沽名。
暮之春六章章五句
陈傅良（宋代）

山有龟蒙兮水有沂，天未丧斯文兮在兹。
二三子兮皇皇欲何之，彭瑟兮为谁，
舍此兮吾将安归。
陈叔易学士母阮氏挽词二首
陈与义（宋代）

典刑奕奕照来今，鹤发鱼轩汝女浔。
避地梁鸿不偕老，弄乌莱女若为心。
送葬忽见三千乘，奉祱那闻五百金。
妇德母仪俱不愧，碑铭知已托张林。
自宁川如鄞道三首 其二
曹文晦（元代）

白壮河头呼晚饭，长年催我上河船。农家最是前仓好，一夜安眠休论钱。
读大行皇帝遗诏感恩哀恸六首
刘克庄（宋代）

批凤提鳌间世遭，老臣全未报丝毫。
封还不觉天颜近，劝诵偏知帝学高。
户外昭容犹紫袖，柩前诸后更黄袍。
暮年泪滴藏山稿，畴昔曾经圣笔褒。
山阴
喻良能（宋代）

绿发经行处，重来两鬓丝。
共谁论旧事，何处有新诗。
鉴水春妍蚤，兰亭雪意迟。
邦人争指似，寿母近期颐。
谋退四首 其二
宋庠（宋代）

常闻疏少傅，知足遽辞官。祖道宾仪盛，挥金里宴欢。

畏途非蠖屈，高志自鹏抟。行路贤哉叹，吾心良所安。
谢仁老寄所画李长者出山相五首 其一
邹浩（宋代）

虎腰黄卷动昭回，无数人天心眼开。不是机锋妙相契，是渠那肯出山来。
美人隔秋水
谢承举（明代）

美人隔秋水，可望不可即。空有木兰舟，未得西风力。

维舟杜若洲，汀花好颜色。见花如美人，采采转忧恻。

我心伤所思，耿耿情何极。水流深且长，安能有羽翼。

佳期会当来，惟以永相得。
奉先张明府休沐还乡海亭宴集探得阶字
孟浩然（唐代）

自君理畿甸，予亦经江淮。

万里书信断，数年云雨乖。

归来休浣书，始得赏心谐。

朱绂恩虽重，沧洲趣每怀。

树低新舞阁，山对旧书斋。

何以发秋兴，阴虫鸣夜阶。
和范御史过陈州
赵抃（宋代）

湾尽疑无路，堤回忽见桥。冬空仍水后，物物称萧条。
偈颂十二首
释如净（宋代）

元正启祚，万物咸新。
伏惟大众，梅开早春。
七八用喜雪韵四首
吴潜（宋代）

鏖战邪川正瞰虚，庚牌裹雪发军书。
光摇阙角更传后，色眩觚稜月上初。
大抵衣袽须早戒，莫教户牖有时疎。
喜闻庸蜀群龙吠，辟易何分玃与狙。
寄邵校书楚苌
陈翊（唐代）

爱酒时称僻，高情自不凡。向人方白眼，违俗有青岩。

云际开三径，烟中挂一帆。相期同岁晚，闲兴与松杉。
修路
陆游（宋代）

雨霪道坏困泥涂，木石纷然赖里闾。
但使仅堪行便足，我无长戟与高车。
挽孙石山二首
陆文圭（元代）

荣华露槿落纷纷，苍狗依然是白云。
荆渚止称前进士，灞亭不识故将军。
人间无乐徒劳子，天上求文即召君。
楚些西风将泪去，双鸡他日酹秋坟。
游云岩洞
何吾驺（明代）

花间闻犬吠，仿佛入桃源。近水千竿竹，生云一带村。

养鸡巢树杪，种秫酿花垣。暂托平生契，何缘谢世喧。
偶书二绝呈馆中旧同舍 其二
韩驹（宋代）

御本曾看锦帕舒，醉惊飞阁上凌虚。而今卧病衡门底，自晒茆檐几卷书。
次韵周子发喜雨
王庭圭（宋代）

天边旱魃凌高秋，草木焦卷生百忧。正欲焚山泣魑魅，忽惊暴雨交田畴。

牲羞奔走群祀喜，雷公怒叱万鬼囚。何当尽洗炎热苦，坐令清风还九州。
念奴娇·此翁双手
刘克庄（宋代）

此翁双手，顿闲处、且把香篝笼袖。西掖北门辞不要，肯要南柯太守。小小亭台，些些竹木，何必灵和柳。地行仙里，合推侬做班首。取次著绝交书，续归田录，谁掣先生肘。莫遣朝衣梅醭了，留祝南山之寿。苍妓上厅，老僧封院，得似樗庵叟。虚名身後，生前且一杯酒。
与王夷仲检讨祀社
范成大（宋代）

残夜露如雨，秋气凄以分。
墙西云正黑，跕跕堕金盆。
良耜酢西成，豆笾蓊芳芬。
去年岁大祲，小家甑生尘。
疫鬼投其巇，虐甚溺与焚。
皇慈降清问，下招离散魂。
调糜鬻药石，黑簿回春温。
德馨典神天，秋稼如云屯。
社公亦塞责，醉此丰年樽。
神兮率旧职，为国忧元元。
自今岁其有，驱疠苍烟根。
周太博挽词
楼钥（宋代）

雨涨双溪水，风高五柳堂。
论交成莫逆，抚事只堪伤。
访雪无回櫂，面山空夕阳。
乱莺穿绿树，谁复为传觞。
送李际可婺源学录
牟巘五（宋代）

乃祖当年洗日功，特书赖有紫阳翁。
此邦况是渊源地，好玩遗编振绪风。
六年春赠分司东都诸公（时为河南尹）
白居易（唐代）

我为同州牧，内愧无才术。忝擢恩已多，遭逢幸非一。

偶当谷贱岁，适值民安日。郡县狱空虚，乡闾盗奔逸。

其间最幸者，朝客多分秩。行接鸳鹭群，坐成芝兰室。

时联拜表骑，间动题诗笔。夜雪秉烛游，春风携榼出。

花教莺点检，柳付风排比。法酒淡清浆，含桃袅红实。

洛童调金管，卢女铿瑶瑟。黛惨歌思深，腰凝舞拍密。

每因同醉乐，自觉忘衰疾。始悟肘后方，不如杯中物。

生涯随日过，世事何时毕。老子苦乖慵，希君数牵率。
瞻彼南山
司马光（宋代）

多士庶尹，群公百辟。
拜手稽首，答扬休德。
即醉即饱，慎思尔职。
冈顾尔私，冈爱尔力。
恼忠祗敕，永奉丕则。
立民之极，载祀千亿。
又次韵谢司法
方岳（宋代）

风光已是二分时，翻覆人间风局棋。
山雨不容春到眠，海棠无复晓凝脂。
情怀未必禽鱼识，岁月何堪驷马追。
只有荼蘼香似酒，等閒开自不妨迟。
西江月
谢逸（宋代）

落寞寒香满院，扶疏清影侵门。雪消平野晚烟昏。睡起懒匀檀粉。

皎皎风前玉树，盈盈月下冰魂。南枝春信夜来温。便觉肌肤瘦损。
六铢五首
白玉蟾（宋代）

身衣六铢衣，笑折琼林花。
岂知人间世，有人服苧麻。
采莲曲
张敬徽（唐代）

游女泛江晴，莲红水复清。竞多愁日暮，争疾畏船倾。

波动疑钗落，风生觉袖轻。相看未尽意，归浦棹歌声。
点绛唇 赋野荼蘼
蒲道源（元代）

玉蕊珑璁，绕篱盈树知谁种。碧云堆重。化作飞琼洞。

句挽春衫，袅袅珠缨弄。风微动。行人飞鞚。更着清香送。
元宵
赛涛（明代）

满城箫鼓元宵节，小馆灯花孤闷时。
料得团圞行坐处，有人挥泪说分离。
刻烛
林希逸（宋代）

玉笋班头客，文章绝代奇。奉璋陪内宴，刻烛赋新诗。

指认红莲陪，安排丽藻辞。绝嫌痕已迫，只恐句来迟。

花烬将残处，宫袍欲夺时。宠荣归佩晚，金炬出天墀。
马文璧秋林钓艇图 其一
弘历（清代）

霜落澄湖鱼不饵，钓车偶弄沧浪意。丹枫绿屿静高秋，独坐閤闾无一事。
县斋东堂盆荷著花楼恪斋约客赏之时葛秋岩作
董嗣杲（宋代）

酸辛莫甚此时心，忍过琴厅散客襟。
万竹静涵空翠杳，孤莲愁吐妒红深。
岫云有信投林晚，溪雾无根涨郭阴。
谁草数行鸦蚓墨，东堂古壁遇知音。
挽潘德夫左司 其三
孙应时（宋代）

爱士风流古，翻书气味长。诗家入陶谢，书法到颜杨。

竹石故无恙，人琴今则亡。二龙天下秀，一一看增光。
初过海自号甘露灭
释德洪（宋代）

本是甘露灭，浪名无垢称。欲知遭锁禁，正坐忽规绳。

海上垂须佛，军中有发僧。生涯何所似，崖略类腾腾。
次韵通明叟晚春二十七首 其二十一
释德洪（宋代）

从游法侣意何长，况更深云僻处藏。共喜春山有新事，小窗晴试露芽尝。
初夜
刘攽（宋代）

海气三阴早，秋宵一刻长。凉风吹树动，疏雨过云忙。

寂寂庭槐落，微微径竹香。蛩声畏人寝，故故近眠床。
次韵和酬
杨蟠（宋代）

山风亦会山人意，卷尽天纷扫雪花。
明月当楼情已兴，碧云落纸句还佳。
天威忽应通物，仙侣相便合姓麻。
群动已消林木响，卧看星斗隔窗纱。
虹友兄斋同汉槎夜话
王掞（清代）

海内争传季子名，相逢执手喜还惊。廿年塞外空归梦，一夕灯还似隔生。

铁岭风沙销战骨，金河笳鼓驻雄兵。知君具有凌云笔，得藉陈汤返汉京。
别杨秀才
李山甫（唐代）

因乱与君别，相逢悲且惊。开襟魂自慰，拭泪眼空明。

故国已无业，旧交多不生。如何又分袂，难话别离情。
寄雪庭老子
丘葵（宋代）

问讯紫云老，何时立雪参。
生来将满百，空界直超三。
泡幻修千劫，佛应同一龛。
曾师蒙印可，玄谛老方谙。
夜至宁庵，见壁间端礼昆仲倡和，明日将去，
范成大（宋代）

杉松庑门森老苍，佛屋深夜幡花香。
借床睡倒恍何处，梦随潜花听惊榔。
咿哑禽语晓光净，窸窣草鸣朝雨凉。
哦诗出门怀二妙，春涨绕山湖水黄。
烛影摇红 寿郑梅庵
朱思本（元代）

春到梅边，瑞光浮动香山里。云端微见老人屋，嘹亮欢声起。

滟滟尊浮绿蚁。对红妆、高歌尽醉。彩衣错落，玉树珑璁，人生难比。

谷口家声，户庭蔼蔼传诗礼。天教余庆属伊人，争看南山梓。

那羡东风桃李。向蟾宫、早攀仙桂。恁时须记，老子婆娑，一杯千岁。
刘后溪和雁湖即事诗十绝见示次韵
洪咨夔（宋代）

夔人壁栅未曾修，好事痴儿只浪游。
草树低迷风淅沥，於菟又在屋山头。
于中好
杨无咎（宋代）

墙头艳杏花初试。绕珍丛、细挼红蕊。欲知占尽春明媚。诮无意、看桃李。

持杯准拟花前醉。早一叶、两叶飞坠。晚来旋旋深无地。更听得、东风起。
八月十五夜宣上人独游安国寺山庭院步人迟…乘兴联句
李益（唐代）

九重城接天花界，三五秋生一夜风。夜夜夜夜夜夜夜夜夜夜夜夜夜夜夜夜夜夜夜夜夜夜夜夜——广宣

行听漏声云散后，遥闻天语月明中。夜夜夜夜夜夜夜夜夜夜夜夜夜夜夜夜夜夜夜夜夜夜夜夜——广宣

含凉阁迥通仙掖，承露盘高出上宫。夜夜夜夜夜夜夜夜夜夜夜夜夜夜夜夜夜夜夜夜夜夜夜夜——李益

谁问独愁门外客，清谈不与此宵同。夜夜夜夜夜夜夜夜夜夜夜夜夜夜夜夜夜夜夜夜夜夜——李益
独掩馆中校阅全唐文制诰类迟平叔不至
陈鸿墀（清代）

杏花已过桑叶稀，禁中清昼双掩扉。官人不来吏卒散，我独兀掩蟠孤罴。

榻尘小拂试方麴，砚垢细涤研隃麋。唐贤著作稿盈屋，制诰一体尤乖离。

王言首辑冠众集，治水先冀余梁岐。编排鳞次苦芜秽，乱发未斩犹棼丝。

割裂苦碎百衲锦，合并强集千羊皮。缺文颇疑石鼓古，误字恐受金根嗤。

参以众书见同异，覈以正史无纷岐。删除肯使禾莠杂，选择要辨熊蛙肥。

当时承旨况专职，燕许手笔何淋漓。翰苑诸集幸可考，奚必掩取臣工为。

麻沙百过目生眩，铁擿三绝手尽胝。胡为宋五惯坦率，张目不见千珠玑。

有时强作解事语，武断若判公堂词。古人饮泣后人笑，餐钱月给真虚麋。

鲰生持论少同调，赖有孙楚堪我师。纠谬时时恕吴缜，列衔往往容臣祁。

晨趋共听禁钟细，暮归每趁归鸦迟。穷通岂恃三寸管，秘文校理臣所司。

谢安捉鼻恐不免，读书要及投间时。上方笔札敢轻费，好趁官烛㸐双枝。

诗成火速付急递，新月已照黄琉璃。
晓登灵梵寺阁二首 其一
张嵲（宋代）

晨气雾露除，初日照高阁。青山偪岁昏，碧树霜馀落。

俯涧爱鸣泉，临郊美华薄。幽情歘自欣，乡念频成愕。

且寄当日閒，无论今与昨。
长春花
许及之（宋代）

平分为四序，长得作春看。三友诚高品，兹花一岁寒。
忆杨十二
元稹（唐代）

杨子爱言诗，春天好咏时。恋花从马滞，联句放杯迟。

日映含烟竹，风牵卧柳丝。南山更多兴，须作白云期。
徵招 送宋性存归吴门
陈维崧（清代）

一灯分做还乡梦，君今果然归矣。残月晓风天，暂挽君双袂。

柳条今剩几。待折赠、沈吟无计。君到江南，定逢梅放，也应相寄。

来夜白沟河，鸡声店、料尔早寒人起。谁念凤城边，有倚阑心事。

暮云千万里。留我作、天涯游子。我亦有，茅屋三间，六朝斜照里。
立春帖子·太上皇帝阁
周必大（宋代）

聚景园林花万重，外家车骑极雍容。
应讥汉戚多骄恣，马后徒劳戒濯龙。
浣溪沙
刘一止（宋代）

曾向蓬莱得姓名。坐中省识是飞琼。琵琶翻作步虚声。

一自当时收拨后，世间弦索不堪听。梦回凄断月胧明。
仲秋十二夜戴公纶何龙友过宿小楼
李孙宸（明代）

楼前一雨过虚堂，忽有凉飔洒客裳。抱病经时人事减，因君此客野情长。

渐怜蟾影分秋色，愁听砧声捣夜霜。坐久天河浑欲曙，惊呼早雁不成行。
三山先贤祠落成八首 其三
熊鉌（元代）

道原出于一，秩祀安有二。作俑唐开元，损益端有俟。

杨马彼何人，周程列其次。论议轻一时，典祀误来世。
酬海藏主纸扇歌
张宪（元代）

海一沤，气骨有似生骅骝。凡缰俗络羁不得，西望八骏瑶池游。

俗焉不遂志，屏弃妻子，祝发为比丘。遨游名山川，脚趼不肯休。

誓绝俗士交，有语常不酬。西来贻我白纸扇，潇洒不画三湘秋。

双石相对峙，不压长江流；上有秀发翁，踞坐披羊裘；

手垂独茧丝，下挂直铁钩，其意不在鳝与鳅；凉风从西来，短发吹飕飕。

故人位九五，驾六龙，垂冕旒。谏议亦好官，视若囹圄囚。

作书骂丞相，傲气淩公侯。天星彻夜闹，帝座疑有忧。

胡为太史公，仰观劳心眸。偶然共卧伸一足，误压天子腹，奚足尤！

飘然纳爵去，天子不可留。清滩七里水如玉，上缚草庐下舣舟。

有时耕白云，鞭青牛，何庸图像南宫楼。我今把钓钓台去，海沤此意知我否？

海沤此意知我否？
答阎求仁谢参寥彦温访于坟所
秦观（宋代）

老濞城西木半摧，昆崙冈下路新开。故人此地衔忧去，禅客他时问疾回。

闻为树风增永感，却因水鸟證西来。已谋寒食驱羸马，细听清谈动玉哀。
题胡器之镡溪阁
廖刚（宋代）

龙津剑窟古南州，阁势横空占上流。山色镇留春色在，水光长上宝光浮。

风檐绿筱寒珠箔，雨岸红蕖隐钓舟。祗恐枫宸促归觐，未容潇洒老沧洲。
重别（时诸妓同饯，一作重别曾主簿）
许浑（唐代）

泪沿红粉湿罗巾，重系兰舟劝酒频。

留却一枝河畔柳，明朝犹有远行人。
和君贶学士宿淮上见寄
宋祁（宋代）

使舲既邅回，淮溜剧沿泝。
我行非不远，君节自前路。
烟汰历濠汭，雾氛逗荆树。
感此言迈情，慰予索居慕。
曰归归未辰，惨别别已屡。
努力保素衿，天途迟还翥。
皇太后六旬万寿圣诞诗 其九
曾广钧（清代）

午运恰逢周吉日，甲周欣纪汉延年。深宫孝养依慈日，薄海臣延庆普天。

十色雯华翔綵诏，九成帐殿寿瑶仙。词臣述颂惭摛藻，愿赋周南第四篇。
送朱屯田赴辟成都
苏颂（宋代）

赞条初罢浙江回，辟命还从蜀道来。
朱绂聊光新幕府，乌星重照旧行台。
秋登危栈烟霄界，晓望通闤锦绣堆。
乐职定应能赋颂，知君堪继子渊才。
步虚
陆游（宋代）

微风吹碧海，细细生龙鳞，半醉骑一鹤，去谒青华君。
归来天风骑，吹我过缑山，锵然哦诗声，清晓落人间。
人间仰视空浩浩，远孙白发尘中老。
初见姬翁礼乐新，千九百年如电扫。
陆探微画狮子屏风赞
苏轼（宋代）

圆其目，仰其鼻，奋髯吐舌威见齿。舞其足，前其耳，左顾右盼喜见尾。

虽猛而和盖其戏，嵓嵓高堂护燕几。啼呼颠沛走百鬼，呜呼妙哉我陆子。
寄题叶路分与君楼如今若肯从徵召总把三峰乞
叶适（宋代）

直南正竦三奇峰，更著东西紫翠中。
面面栏干太亲切，要看烟雨澹空蒙。
和范待制秋日书怀二首游自七月病起蔬食止酒
陆游（宋代）

闲窗贝叶对旁行，不觉城笳报夕阳。
嗜酒步兵犹未达，拂衣司谏亦成忙。
室无摩诘持花女，囊有娑婆等价香。
欲与众生共安隐，秋来梦不到鲈乡。
芝泉
许及之（宋代）

人但千筒汲，谁知一线通。泉今人惜重，走卒与儿童。
冬暮感怀
曾巩（宋代）

荒山未有雪，野水不见冰。
一腊今已半，浮阳壮犹矜。
奈至一岁除，未有严气升。
坐思崆峒间，负雪山千层。
虽受栗冽僵，愈此秽浊蒸。
感激昆仑只，一气吹丘陵。
炎埃灭无遗，古色万里兴。
我病一洗濯，怀抱失所憎。
因思大羽猎，属车上崚嶒。
六军骑皆骏，争先雪中登。
天时倾人意，踊跃士气增。
大义虽不杀，四方慑兵棱。
今此效安在，东南塞犹乘。
将帅色凋槁，蚍蜉势趫腾。
惨错天运内，止戈信谁能。
此君室
方蒙仲（宋代）

仆也环堵人，公也钧天居。
本出元子下，岂必竹马余。
英宗皇帝挽词 其三
文彦博（宋代）

在隐推龙德，重明协帝华。蓼萧均泽及，四海詟威加。

就日心方切，腾天驭已赊。攀髯不可跂，泪目送云霞。
题雪竹双禽图 其一
解缙（明代）

雪压筼筜翠叶低，文禽声寂不闻啼。上林春好无情到，荆棘丛卑只共栖。
冬日山行过薛征君
皎然（唐代）

我行倦修坂，四顾无平陆。雨霁鸣鹰鹯，天寒聚麋鹿。

幽人访名士，家在南冈曲。菜实萦小园，稻花绕山屋。

深居寡忧悔，胜境怡耳目。徵心尚与我，永言谢浮俗。
望海潮·地雄河岳
折元礼（金朝）

地雄河岳，疆分韩晋，
潼关高压秦头。
山倚断霞，江吞绝壁，
野烟秦带沧州。
虎旆拥貔貅。
看阵云截岸，霜气横秋。
千雉严城，五更残角月如钩。
西风晓入貂裘，
恨儒冠误我，却羡兜鍪。
六郡少年，三明老将，
贺兰烽火新收。
天外岳莲楼。
想断云横晓，谁识归舟？
剩着黄金换酒，羯鼓醉凉州。
百尺楼
宗元鼎（清代）

素袜翩翩月一钩，凌云风致想高楼。江南歌舞寻常事，便遣曹彬下蒋州。
新到睦州五首 观风阁
赵抃（宋代）

一凭栏望意无穷，民屋连云叠嶂中。微术可令民不疚，有惭兹阁号观风。
嘉定登舟作
黄琮（宋代）

汉嘉城南雨新晴，汉嘉城下登舟行。舟行适意那有此，楼台摇舟绿波起。

凌云有意送行客，九峰青人船窗里。大波怒起声喧豗，濛水涐水横江来。

阳侯出斗踏巨浪，罔象逃遁愁惊雷。长年三老惯涉险，到此变色胡为哉。

举头喧呼人踊跃，船势忽如飞隼落。乌尤山下一回头，犹见惊涛溅佛脚。

清风不动旗影斜，鼓音未断回帆挝。翠羽惊飞江上鸟，白蘋开满江边花。

江鸟江花无限景，碧流舟漾波纹静。无数数烟峦翠作堆，分明倒卧峨眉影。

峨眉山影和烟沈，峨眉雪水入江深。船头一掬寒沁齿，好试平生冰雪心。
闻司马张公萧公讣二首 其二
胡应麟（明代）

北里丹旌度，西江素翣回。千秋申甫业，一代管鲍才。

象纬中台坼，风云太华摧。袛应庐阜色，名姓共崔嵬。
以吴门药酒一罂饷张瑕瑀
胡承珙（清代）

虚从海客话瀛州，药物蛮方未易求。多病敢誇医国手，无功合易醉乡侯。

尝新紫蟹来何莫，耐久黄花尚似秋。安得凤凰台下路，为君千丈筑糟邱。
舟行过沛城
许及之（宋代）

人日晴还暖，游丝舞复翻。湖平开镜面，岸静见芦根。

舟昔几番过，地今何处村。沛城多美酒，弭棹一开樽。
句
方凤（宋代）

耕锄晓雨有余地，应接东南无暇时。
雨夜感怀
陆游（宋代）

点滴空阶雨送凉，青灯对影独凄伤。
身如病木惊秋早，心似鳏鱼怯夜长。
铸得黄金犹有术，扫空白发定无方。
萧然禅榻君休笑，一卷残书伴枕傍。
读素问十六首
方回（元代）

反治非反治，缪刺岂缪刺。
不同将无同，不异所以异。
寒热故殊途，左右肯易位。
圣贤善用权，初不失经意。
将理西斋
朱熹（宋代）

欲理西斋居，厌兹尘境扰。发地得幽芳，斸石依寒筱。

闲暇一题诗，怀冲独观眇。偶此惬高情，公门何日了。
颂古一百二十一首 其七十二
释宗杲（宋代）

望州乌石与僧堂，业识茫茫不可当。提起衲僧拄杖子，五湖四海沸如汤。
熙宁蜡祭十三首 其八 南北方迎神用《简安》。
郊庙朝会歌辞（宋代）

美若休德，民和岁丰。稼穑云施，其积如墉。惠我四国，先啬之功。

祭之百种，来享来宗。
马鞍冈
许子伟（明代）

从来天厩种，不受俗鞿缰。锦鞯黄金勒，蹄骄道路长。
乾元副寺欲还云门
吕本中（宋代）

子有四方志，云门寻旧游。溪山往时梦，江海一番秋。

物态随高下，生涯任去留。闲将问庵主，如此是禅不。
李相薨后题断金集
令狐楚（唐代）

一览断金集，载悲埋玉人。牙弦千古绝，珠泪万行新。
高门堤陈氏别业夏集
李梦阳（明代）

门堤平野突崔嵬，幔屋深林石磴回。盛世行藏吾学圃，异乡天地此登台。

冯轩五月凉风入，移席孤城返照来。急管暮催杯更进，醉翁非为酒徘徊。
句 其一
杨谔（宋代）

草不惊皇辙，山能护帝舆。
次韵周少隐梅花三绝
葛立方（宋代）

闻说青腰夜雨霜，水沉水麝泄寒香。
西湖处士多标榜，端的包羞是海棠。
谢太傅杜相公宠示嘉篇
欧阳修（宋代）

凛凛节奇霜涧◇，昭昭心莹玉壶冰。
正身尚可清风俗，当暑何须厌郁蒸。
麈柄屡挥容请益，龙门虽峻忝先登。
立朝行己师资久，宁止篇章此服膺。
送陶太博通判广信军
梅尧臣（宋代）

平时易水头，不复起边愁。
壮士去年久，寒波空自流。
临塘移鹭羽，隔戍见毡裘。
半似江南美，军和胜宴游。
送曾宏父 其一
韩驹（宋代）

见子京江尚少年，大梁重见已翩翩。顷来更觉文章进，他日宁容老病先。

梅谷旧题幽谷引，橘陂新和渼陂篇。常惭散吏空称赏，不敢吹嘘上九天。
江上
邵堂（清代）

寒飙吹落日，江上雁先知。黄叶怀人地，青山载酒时。

风声凉在水，秋色瘦于诗。对景成孤往，翛然契所思。
题虎丘次蒲章二公韵
王仲敏（宋代）

匆匆乘诏解行舟，早晚重来此地游。
今日湖山诗似杜，当年庠序学如丘。
烟波初入朝宗浦，风月还思望海楼。
红旆碧幢留不住，空余遗爱在南州。
以偈问文准禅师
僧某（宋代）

寒食因悲郭外春，墅田无处不伤神。
林间垒垒添新冢，半是去年来哭人。
初食笋呈座中
李商隐（唐代）

嫩箨香苞初出林，於陵论价重如金。
皇都陆海应无数，忍剪凌云一寸心。
和桃花 其二
赵希逢（宋代）

万钟莫动孟轲喜，箪食难生颜子愁。醴酒当年如□□，□□□□□□□。
梅花图为舒方伯赋次周宪长韵
张吉（明代）

江妃捧出脱胎龙，鳞甲参差动朔风。天根一脉窦严冬，已闯红炉金铁融。

晋楚非富颜非穷，敢将腆菲论拙工。依稀一觉罗浮梦，万紫千红处处同。
开善寺法会诗
萧统（南北朝）

栖乌犹未翔，命驾出山庄。诘屈登马岭，回互入羊肠。

稍看原蔼蔼，渐见岫苍苍。落星埋远树，新雾起朝阳。

阴池宿早雁，寒风催夜霜。兹地信闲寂，清旷惟道场。

玉树琉璃水，羽帐郁金床。紫柱珊瑚地，神幢明月珰。

牵萝下石磴，攀桂陟松梁。涧斜日欲隐，烟生楼半藏。

千祀终何迈，百代归我皇。神功照不极，睿镜湛无方。

法轮明暗室，慧海渡慈航。尘根久未洗，希沾垂露光。
哭公素 其一
司马光（宋代）

负书游上国，拾芹取荣名。雅度津涯阔，高文风雨惊。

忘怀翻得谤，纵酒遂伤生。忍使泉台客，悁悁不自明。
逍遥咏
宋太宗（宋代）

何人晓了是兼非，铅汞从凡隐圣机。
福寿丹砂随日变，长生药圣负龙威。
秦皇汉武终邪见，大道神仙在杳微。
学似牛毛成似角，故然堪笑两无依。
千秋岁
元好问（金朝）

双纹彩袖。乍舞霓裳后。香雾暖，□琼甃。绿鬟蝉影动，小摺湘裙皱。

歌声断，彤云尽日□晴昼。

冰丝轻雪藕。细酌鹅儿酒。任醉拥，佳人手。彩衣行乐事，莫惜杯如斗。

千万寿，愿如明月天边久。
薛封君挽歌三章 其二
边贡（明代）

泉扃何有兮厚土绵绵，上跱松柏兮下奠泗渊。公宵处兮昼尔瞑，洞神理兮暧千年。
题滇南胜境
赵士麟（清代）

天开胜景彩云生，金碧由来独擅名。唐代车书通诏外，汉家台沼仿昆明。

四时花柳无寒燠，万户桑麻绝战争。此去渐看萱舍远，登高陟屺不胜情。
茶庵观茶
陈焕（宋代）

脚底晴雷殷殷过，浮山四面布干戈。
枪旗不染阴山血，留与人间战睡魔。
风雨中戏三郎园樱尽落
沈周（明代）

风风雨雨未开晴，忧病忧田白发生。闻道西园尤作恶，小僮欢喜拾残樱。
牙痛诸子入候时正大雪命西轩围炉分赋
释函是（明代）

世逢多难厌馀生，买断青山尚畏名。老病日思先佛训，寒温时感后昆情。

新归共说关梁涩，旧住惟言菽水清。炉火初红风味别，现前佳句雪中成。
赠隐僧
释文珦（宋代）

禅居既高静，道气尤凄清。
不褒市朝路，深谙猨鸟情。
田衣联槲叶，山火燎松明。
自说归栖后，柴门罢送迎。
清晖阁
袁说友（宋代）

清晖杰阁几朝昏，吟咏曾喧白下门。
一别朱栏陪绮席，重来青草接荒村。
名章尚忆江秋句，短些谁招月夜魂。
老去情怀更萧瑟，懒从孤馆觅清樽。
喜戴仲鹖得乡荐二首 其一
何景明（明代）

梁园未苑却宜秋，夹道槐花照绮楼。试问东瀛海边住，何如金明池上游。
习池诗
李廌（宋代）

陈迹相推今古同，池边倚杖送归鸿。
童山尚接千岩秀，穉树犹传万壑风。
春意物情迷野兴，水光天影共青空。
雍门有泪应承睫，绕墓行吟吊习公。
朝中措 书怀
刘秉忠（元代）

布衣蓝缕曳无裾。十载苦看书。别有照人光彩，骊龙吐出明珠。天人学业，风云气象，可困泥涂。随着传岩霖雨，大家济润焦枯。
题画二首 其一
刘克庄（宋代）

奋雄何勇猛，取履若儿童。眇是沙中帝，不如圯上翁。
李中主书堂
项安世（宋代）

楞伽有公择，娣弟如班宗。
宜州黄宅相，馀韵更春容。
达磨茎芦赞
释慧开（宋代）

脚下茎芦，到岸也未。
随流入流，浮逼逼地。
月夜偕体干太仆过饮丰乐亭
王世贞（明代）

路穷平楚近还疑，忽敞空亭碧四垂。延尽绪风仍岸帻，踏残凉月更飞卮。

催花别按渔阳掺，拂藓仍看幼妇碑。莫讶深更未成别，风流今古并吾师。
昭君
陈宓（宋代）

永巷鏁芳菲，春归入燕泥。
粉身能报国，妾不爱蛾眉。
读山海经十三首 其一
陶潜（魏晋）

孟夏草木长，绕屋树扶疏。众鸟欣有托，吾亦爱吾庐。

既耕亦已欣，时还读我书。穷巷隔深辙，颇回故人车。

欢然酌春酒，摘我园中蔬。微雨从东来，好风与之俱。

泛览《周王传》，流观《山海图》。俯仰终宇宙，不乐复何如？